Kenia | Seagull
Kenia is ‘n land wat skatryk is in natuurskoon. Die wêreldbekende Maasai Mara Nasionale Park is in Kenia!
Ons kamp aan die voet van Berg Kenia waar ons verwelkom is deur die vriendelike, warm glimlagte van die wildbewaarders. Hier geniet ons gesellige samesyn en heerlike kos in die bos.
Ons besoek die bekende sjimpansee bewaringsgebied naby Sweetwaters asook ‘n bewaringsgebied vir die bedreigde swart renoster. Sweetwaters is ‘n 24,000 akker privaat wildsplaas naby Berg Kenia en lê op die ewenaar. Hier het gaste ‘n skilderagtige uitsig oor die rollende vlaktes tot die sneeu bedekte pieke van Berg Kenia. Hierdie pragtige wildsplaas spog met die groot vyf: leeu, luiperd, renoster, olifant en buffel.
Ons lê ook besoek af by Adnan Khashoggi se privaat wegkruipplek. Hierdie versteekte tuiste is ten volle gerestoureer en is ‘n gewilde toeriste-aantreklikheid.
Ons volgende stop is by Nakurumeer Nasionale Park. Nakurumeer is ‘n pragtige, vlak, alkaliese meer, omring deur akasia oerwoud en ryk savanne, met massas flaminke wat ‘n onvergeetlike pienk strook vorm aan die rand van die meer. Hier is geleentheid om pragtige fotos te neem van die duisende flaminke. Hierdie gebied pronk met ‘n baie groot verskeidenheid voëllewe en sal enige kranige voëlkyker bekoor. Die park is ook ‘n bewaringsgebied vir die Rothschildkameelperd, wit- en swartrenoster en luiperd. Ons stop ook by die Nayahururu valle – Kenia se hoogste waterval. Ons geniet ‘n heerlike aandete in die kamp na ‘n genoeglike dag.
Ons lê besoek af by Maasai Mara wat wêreldbekend is vir die jaarlikse migrasie van diere. Maak seker jou kamera is gelaai want wildsafaris in Oos Afrika is ‘n ervaring van ‘n leeftyd!
Een woord vat die Maasai Mara saam: GROOTS! Hierdie ontsaglike bewaringsgebied met sy golwende vlaktes, heuwels en bos in die Suidwestelike hoek van Kenia het ‘n gemeenskaplike grens met die Serengeti Nasionale Park in Tanzanië. Hierdie is leeu- en olifantland, terwyl luiperde, jagluiperde en ‘n herstellende populasie van swart renosters ook hier tuis is. Die Maasai Mara is egter by uistek bekend vir die jaarlikse wildebeesmigrasie wanneer ‘n miljoen+ wildebeeste oor die suidelike vlaktes van die Serengeti in Tanzanië tot in Kenia se Maasai Mara trek.
As jy wil rus en ontspan, is daar oorgenoeg tyd om luilekker langs die swembad te lê of om ander rustige aktiwiteite te doen.
Saans is daar ‘n lekker kampvuur met Maasai vegters wat hul danspassies wys. Ons geniet ook ‘n verskeidenheid van ander plaaslike vermaak.
Moenie hierdie toer misloop nie.
Navraag omtrent Kenia